**Rolau Bechgyn a Merched**

**1. Sefyllfaoedd:**

Mewn parau / grwpiau bach, edrychwch ar y sefyllfaoedd isod, sydd i gyd wedi’u sgrifennu gan ferched o gwmpas 10 / 11 blwydd oed.

Gofynnwch:

* Beth sydd yn digwydd?
* Pa rolau arferol / stereoteipiau sydd yn amlwg ym mhob sefyllfa?
* Sut mae hyn yn effeithio ar deimladau’r person dan sylw?
* Beth mae hi yn medru gwneud am y sefyllfa – a beth fyddai’r canlyniadau?
1. Rwy yn dwli ar geir a hoffwn fod yn fecanydd pan fydda yn hŷn. Fedra i ddim meddwl am well yrfa, ond mae mam yn dweud ei bod hi’n swydd anarferol i ferch. Mae hi yn meddwl y dylwn i anelu at fod yn athrawes neu’n nyrs.
2. Eleni rwy wedi bod yn chwarae gyda grŵp o fechgyn ar yr iard. Maen nhw yn lot o hwyl. Mae fy athrawes yn dweud ei bod hi’n poeni amdana i, ac y dylwn i ddod o hyd i ffrindiau ymhlith y merched i chwarae gyda nhw.
3. Rwy wrth fy modd gyda chwaraeon – yn enwedig pêl droed. Fi yw’r unig un ymhlith fy ffrindiau sydd yn hoffi hyn. Mae’r rhan fwyaf ohonynt yn hoffi dawnsio neu gymnasteg. Mae cwpl o bobl wedi fy ngalw yn ‘butch’ am hoffi’r un chwaraeon â bechgyn.
4. Rwy yn hoffi gwisgo yn gyffyrddus – tracwisg gan amlaf. Mae mam yn dweud y dylwn i ddechrau cymryd diddordeb mewn dillad ffasiynol nawr a gwisgo mwy fel menyw. Mae’n well ‘da fi wisgo fel ydw i yn teimlo’n dda.
5. Daeth pobl i’r ysgol heddiw i siarad am yrfaoedd. Roedd yn reali gyffrous, ac es i adre yn llawn brwdfrydedd am swyddi hoffwn i eu gwneud pan fyddaf yn gadael yr ysgol - ond meddai dad y dylai merched briodi a chael plant ar ôl gadael yr ysgol.
6. Mae gan fy ffrind frawd bach newydd. Mae hi yn dweud wrtha i fod ei thad wedi bod yn aros gartre ar gyfnod tadogaeth tra bod ei mam yn mynd yn ôl i’r gwaith. Rwy yn meddwl bod hyn yn od, braidd. Dylai’r fam fod gartre gyda’r babi newydd.
7. Ar noson wobrwyo’r ysgol roedd yn syndod imi fod dwy ferch wedi ennill y prif wobrau. Clywais rai rhieni yn cwyno nad oedd yn deg peidio â chynnwys bachgen. Esboniodd yr athrawes mai’r ddwy ferch gafodd y marciau uchaf, felly eu bod nhw yn haeddu cael eu dewis.
8. Ar hyn o bryd rydym yn gwneud gwaith prosiect yn y dosbarth, a gofynnwyd imi arwain grŵp o ddisgyblion. Ceisiais i fy ngorau i fod yn foesgar ac arwain y grŵp yn y ffordd orau bosibl, ond pob tro wnes i awgrymu rhywbeth, ces i fy ngalw yn ‘fadam’. Dywedodd un person yn y grŵp na ddylai merched arwain.
9. **Gwaith trafod:**

Yn dilyn y gwaith uchod, cynhaliwch drafodaeth grŵp, gan ddefnyddio rheolau amser cylch. Rhai cwestiynau y gellir eu hystyried yw:

* Beth yw’r barnau a’r agweddau sydd yn dod i’r amlwg yn y sefyllfaoedd hyn?
* A ydy’r rhain yn broblem? Pam / pam lai?
* Sut mae’r sefyllfaoedd yn gwneud i bobl deimlo?
* Beth gall merched / bechgyn / pawb wneud pan fydd sefyllfa fel hyn yn codi?
* Beth gall pobl ifanc/ oedolion ei wneud i newid rhagfarnau / stereoteipiau?
1. **Chwarae rôl:**

Gallwch gymryd rhai o’r sefyllfaoedd uchod a gofyn i ddisgyblion chwarae gwahanol gymeriadau.

Beth gall y ferch ei wneud ym mhob achos i newid deinameg y sefyllfa ac i greu newid?

Ar ôl y chwarae rôl hwn, gall y dosbarth gytuno ar ‘Cyngor Call’ – pethau y gall pawb ei wneud i herio rhagfarnau a stereoteipiau.

*\*Atgynhyrchwyd trwy ganiatâd caredig ActionAid:* [www.actionaid.org.uk/school-resources](http://www.actionaid.org.uk/school-resources)